Kristiine Miilen

**Kristiine Miilen** (sündinud 4. detsembril 1996 Viljandis) on eesti võrkpallur. 2013. aastast kuulub ta Eesti võrkpallikoondisse ja hooajal 2024/25 mängis Poola meistriliiga klubis MOYA Radomi Radomka.

## Sportlaskarjäär
### Noorteklassid
Rahvusnaiskonna nurgaründaja Kristiine Miilen hakkas võrkpalliga tegelema kolmandas klassis Merle Keerutaja käe all. Noorteklassides esindas ta Viljandi Spordikooli. Osaleti omavanuste Eesti meistri- ja karikavõistlustel, mis korduvalt võideti.

Ta kuulus tütarlaste (sündinud 1996–1997) koondisse, kus peatreener oli Peeter Vahtra. 2013. aastal võideti Lätis viie koondise osalusel toimunud rahvusvaheline noorteturniir. 2014. aastal osaleti kodustel U19 vanuseklassi Euroopa meistrivõistlustel, kus viie kaotuse ja ühegi võiduta jäädi alagrupis viimasele (kuuendale) kohale, mis andis üldarvestuses 12. koha.

Ta kuulus ka tütarlaste (sündinud 1996–1998) rannavõrkpalli koondisse. Ta mängis noorteklassides erinevate paarilistega (Laura Luik, Kärt Unt, Ingris Suvi). Suviga krooniti ta 2015. aastal Eesti U20 vanuseklassi meistriks rannavõrkpallis.

### Eesti võrkpallikoondis
Kristiine Miilen kutsuti Eesti naiste võrkpallikoondisse 2013. aastal ning kuulus koosseisu samal aastal sõpruskohtumistes Salo Viesti naiskonnaga. Koondise eredaim saavutus on olnud 2019. aastal koondise ajaloos esimest korda pääsu tagamine Euroopa meistrivõistluste finaalturniirile. Miilen on osalenud Euroopa meistrivõistluste finaalturniiril kahel korral (2019 ja 2023), mõlemal korral saadi 23. koht. Ta on mänginud mitmel turniiril Euroopa liigas ning kuulus ka 2023. aastal Hõbeliiga võitnud naiskonda.

### Klubivõrkpall
Miilen alustas Eesti meistriliiga tasemel mängimist hooajal 2011/12 Audentese SG/Noortekoondises, kus mängis kolm hooaega. Eesti meistrivõistlustel jäid parimateks tulemusteks kahel korral viies koht (2013 ja 2014) ning Eesti karikavõistlustel poolfinaali pääs (2012). Miilen oli naiskonnas kolmandal hooajal rünnakuliider ning valiti ka 2014. aasta aprilli kohaliku liiga parimaks mängijaks. Hooajal 2012/13 osales ta paralleelselt Viljandi Metalliga Soome meistriliigas, kus saadi viimane ehk 9. koht. Viljandi Metalliga võideti samal aastal Eesti karikas ja meistritiitel.

Hooajal 2014/15 vahetas ta Eestis klubi ja liitus Tartu Ülikool/Eedeniga, kus ta mängis ühe hooaja. Eesti meistrivõistlustel saadi pronks. Miilen oli naiskonna üks põhimängijaid ning valiti ka Eesti meistrivõistluste sümboolsesse koosseisu.

Hooajaks 2015/16 sõlmis ta oma esimese välislepingu ning liitus Soome meistriliiga klubiga WoVo Rovaniemi, kus ta mängis kaks hooaega. Esimesel hooajal jäädi nii Soome meistriliigas kui karikavõistlustel pidama veerandfinaali. Osaleti ka CEV Challenge Cupil, kus jäädi pidama 1/16 finaalis. Teisel hooajal (2016/17) saadi Soome meistriliigas 8. koht ja karikavõistlustel jäädi pidama 1/8 finaali. Miilen oli esimesest hooajast peale naiskonna üks põhiründajaid. Ta valiti 2016. aasta oktoobri sümboolsesse koosseisu ning oli 2016/17 hooaja Soome meistriliiga põhiturniiri top 3 punktitooja (436 punkti).

Hooajal 2017/18 siirdus ta Prantsusmaa meistriliiga klubisse Saint-Raphaël VAR. Prantsusmaa karikavõistlustel jäädi pidama veerandfinaali. Prantsusmaa meistriliiga põhiturniir lõpetati neljandana ning pääseti kindlalt *play-off*i. Poolfinaalseeria kaotati põhiturniiri võitja vastu ning langeti konkurentsist. Miilen sai klubis palju mänguaega, kuid oleks ise suuremat rolli rünnakul soovinud.

Hooajaks 2018/19 vahetas ta klubi ning liitus Prantsusmaa esiliiga klubiga Terville-Florange OC, kus mängisid sel hooajal ka Eesti võrkpallikoondise keskblokeerija Eliise Hollas, nurgaründaja Polina Bratuhhina-Pitou ja diagonaalründaja Kristel Moor. Võideti Prantsusmaa esiliiga karikavõistlused ning Prantsusmaa esiliiga võiduga tagati klubile järgmiseks hooajaks koht Prantsusmaa meistriliigas.

Hooajaks 2019/20 liitus Miilen Kreeka meistriliiga klubiga AON Pannaxiakos. Ta oli naiskonnas üks põhimängija, kuid diagonaal- ja nurgaründaja vigastuse tõttu kaotati hooaja lõpus paar olulist mängu, millega oli selge, et Kreeka meistriliigas nelja parema hulka ei jõuta. Samuti langeti Kreeka karikavõistlustel konkurentsis veerandfinaalis. Märtsis 2020 vahetas ta klubi ning liitus Prantsusmaa meistriliiga klubiga Béziers Volley, kes oli jõudnud CEV Challenge Cupi poolfinaali. Ühtegi mängu ta aga seal mängida ei saanud koroonapandeemia ning liigade enneaegse peatamise tõttu.

Hooajal 2020/21 jätkas ta Prantsusmaal ning liitus meistriliiga klubiga Vandœuvre Nancy. CEV Challenge Cupil jäädi pidama veerandfinaali. Prantsusmaa meistriliigas jäädi põhiturniiril 9. kohale (kõiki mänge ei mängitudki ning punktid arvutati võitude ja peetud mängude suhte järgi). Miilen oli hooaja alguses üks põhimängijaid, kuid hooaja jätkudes kahanes ta mänguaeg peaaegu olematuks.

Hooajaks 2021/22 liitus ta Itaalia esiliiga klubiga Volley Hermaea Olbia, kus mängis kaks hooaega. Mõlemal hooajal jõuti oma alagrupis kuue parima sekka, kuid kaotati *play-off*'ides. Itaalia esiliigas saadi seega mõlemal hooajal 12. koht. Esimesest hooaega nimetas Miilen ise isiklikus plaanis senise karjääri üheks parimaks hooajaks, kuid teise hooajaga sarnaselt rahule ei jäänud. Ta oli mõlemal hooajal naiskonna üks resultatiivsemaid mängijaid.

Hooajaks 2023/24 naasis ta Prantsusmaa meistriliiga klubisse Vandœuvre Nancy. Prantsusmaa karikavõistlustel jäädi pidama veerandfinaali. Prantsusmaa meistrivõistlustel lõpetati põhiturniir neljandal kohal, veerandfinaalseeria kaotati Volero Le Cannet vastu ning saadi liigas 5. koht. Miilen täitis naiskonnas teise-kolmanda nurgaründaja rolli ning tunnustati korduvalt mängu parima mängija tiitliga.

Hooajal 2024/24 mängis ta Poola meistriliiga klubis MOYA Radomi Radomka. Poola karikavõistlustel jõuti poolfinaali. CEV Cupi veerandfinaalseeria kaotati Ungari klubile Budapesti Vasas. Poola meistriliigas lõpetati põhiturniir viiendana, kohamängudega tõusta ei suudetud ning lõpetati hooaeg viiendana. Miilen oli naiskonna üks põhimängijaid ning kahe parema punktitooja seas.

## Saavutused
**Riikide meistrivõistlused**
*2012/13  Eesti meistrivõistlused Viljandi Metalliga
*2014/15  Eesti meistrivõistlused Tartu Ülikool/Eedeniga

**Välismaa esiliigad**
*2018/19  Prantsusmaa esiliiga Terville Florangega

**Riikide karikavõistlused**
*2012/13  Eesti karikavõistlused Viljandi Metalliga
*2018/19  Prantsusmaa esiliiga karikavõistlused Terville Florangega

**Individuaalsed auhinnad**
*2013 EEVZA Best Scorer (noortekoondis)
*2014/15 Eesti meistrivõistluste parim nurgaründaja

## Tunnustus
***[[Aasta parim võrkpallur|Eesti parim naisvõrkpallur]]:** 2022
***Eesti parim noorvõrkpallur neidudest:** 2014

## Statistika

## Isiklikku
Kristiine isa on Mati Miilen ja ema Evelin Maalmeister. Aastatel 2003–2012 õppis Kristiine Miilen Viljandi Paalalinna Gümnaasiumis, 2012–2015 õppis Viljandi Gümnaasiumis, mille lõpetas hõbemedaliga. Ta tegeles 10 aastat tõsisemalt ratsaspordiga.

## Viited

## Välislingid
*Mängija profiil CEV kodulehel
*Mängija profiil TAURON Liga kodulehel
*Mängija profiil Legavolley Femminile kodulehel
*Volleybox
*Instagram
*Kristiine Miileni blogi

### Meedias
* "Kristiine Miilen on esimese välishooajaga enam kui rahu". Eesti Võrkpalli Liit, 1. detsember 2015
* Luik. M. "Kristiine Miilen jätkab Soomes hea hooga". Sakala, 22. märts 2016
* Parts. K. "Eestlanna koduklubi jäi Soomes poolfinaali ukse taha". Postimees, 26. märts 2016
* Luik. M. "Viljandlanna jätkab karjääri jõulumehe kodulinnas". Sakala, 1. oktoober 2016
* Parts. K. "Eesti koondislane valiti Soomes oktoobrikuu sümboolsesse koosseisu". Postimees, 3. november 2016
* Luik. M. "Kristiine Miilen aitas WoVo kurva seeria lõpetada". Sakala, 10. jaanuar 2017
* Luik. M. "Kristiine Miilen oli taas koduklubi parim". Sakala, 13. veebruar 2017
* "Eduka hooaja teinud Kristiine Miilen: nüüd vaatan Soomest väljapoole". Delfi, 30. märts 2017
* Gregor. M. "Miilen astus sammu edasi nii stabiilsuses kui punktisummas". Postimees, 31. märts 2017
* Luik. M. "Soome liiga hüljanud viljandlanna maandub Vahemere rannikul". Sakala, 5. august 2017
*Käbi ei kuku... Kristiine ja Mati Miilen Vikerraadio, 23.08.2023.
*Valdaru, E. Viljandlanna Prantsusmaal: olen klubis peaaegu kõige vanem, aga käin endiselt pallidel järel põrandal ja tribüünil nagu segane. Sakala, 2. veebruar 2024.
* Radik, K. FOTOD | Vollekoondislase Miileni elu Radomis. Koduigatsust aitavad leevendada Poola köök ja tuttavad vaated lõpututel bussisõitudel. Delfi, 16. november 2024